Actualització dades COVID a Carcaixent
25 de març de 2021

Carcaixent

Hui ha tingut lloc la reunió setmanal que organitza el Departament de Salut de la Ribera a la que ha assistit la regidora de Salut, Teresa Oliver. En l’encontre virtual s’han analitzat les dades de la comarca que han experimentat un lleuger creixement respecte a l’últim recompte. Tot i la provisionalitat de les dades, a Carcaixent a data de 24 de març s’hi registren 3 casos actius, un més que la setmana passada, el que situa la incidència en 14,87 casos per 100.000 habitants.

Des del Departament de Salut de la Ribera, a l’igual que ja es va fer en Falles, va a posar-se en marxa una campanya de conscienciació per a que es continuen complint les mesures durant els dies festius de Pasqua. Com han explicat els responsables de Salut Pública, tot i que les xifres actuals en la Comunitat Valenciana són de les més positives de l’estat, no podem relaxar-nos ja que l’amenaça d’una quarta onada està latent.

Durant la reunió també s’ha destacat la gran participació de Carcaixent en el II curs ‘CO-imMUNITAT”, una formació preparada pel Departament de Salut de la Ribera dirigida a responsables i tècnics municipals, associacions i mitjans de comunicació amb l’objectiu d'adquirir habilitats de lideratge i comunicació en relació a la prevenció i control de la Covid19 en el marc de l'acció local en salut. Esta segona edició s’han tractat temes com el procés de vacunació, la fàtiga pandèmica o la prevenció en l’àmbit escolar i ha comptat amb la participació de personal municipal de Carcaixent i representants d’entitats i associacions locals.

Vacunació personal docent i serveis

Des del Departament de Salut de la Ribera, s’ha informat que a partir de demà es portarà a terme la vacunació del personal docent i serveis dels centres educatius de Carcaixent en el Casal Fester d’Alzira. La vacunació continuarà dissabte de matí i acabarà el dimecres 31 amb el personal de l’IES Arabista Ribera.